**Apgabaltiesu priekšsēdētājiem**

**Rajona (pilsētu) tiesu priekšsēdētājiem**

**Tiesu administrācijas direktoram**

**Vadlīnijas rajona (pilsētu)** **un apgabaltiesu darba organizēšanai ārkārtējās situācijas laikā (aktualizētas 2020.gada 13.maijā)**

Ņemot vērā Ministru kabineta 2020.gada 12.marta rīkojuma Nr.103 „Par ārkārtējas situācijas izsludināšanu” 4.1., 4.5. un 4.10.3 punktu, likuma "Par valsts institūciju darbību ārkārtējās situācijas laikā saistībā ar Covid-19 izplatību", kā arī likumu "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību", lai novērstu riskus tiesu apmeklētāju un tiesas personāla veselībai un pielāgotu tiesu darbu valstī noteiktajiem piesardzības pasākumiem, nosaku šādas vadlīnijas attiecībā uz rajona (pilsētu) tiesu un apgabaltiesu (turpmāk – tiesa) darba organizāciju ārkārtējās situācijas laikā:

1. Tiesa iespēju robežās nodrošina lietu izskatīšanu rakstveida procesā.

2. Mutvārdu tiesas sēdes, ja lietu nav iespējams izskatīt rakstveida procesā, organizē attālināti.

3. Ja nav iespējama ne lietas izskatīšana rakstveidā, ne attālināti, tad, nodrošinot Ministru kabineta noteiktos ierobežojumus attiecībā uz pulcēšanos iekštelpās un ievērojot noteiktos ierobežojumus ieslodzīto konvojēšanai, tiesas sēdi klātienē:

3.1. notur lietās, kas saistītas ar nozīmīgu personas tiesību aizskārumu un objektīvu steidzamību;

3.2. var noturēt citās lietās, nolūkā novērst vai samazināt to lietu uzkrājumu, kas veidojies ārkārtējās situācijas laikā.

4. Ja tiesas sēde tiek organizēta klātienē, tad ievērojami Ministru kabineta noteiktie ierobežojumi attiecībā publisku pasākumu rīkošanu telpās:

4.1. starp personām tiesas zālē un ārpus tiesas zāles nodrošināma nepieciešamā fiziskā distance (marķējot sēdvietas vai izvietojot distancei atbilstošas norādes uz telpas grīdas);

4.2. ievērojams noteiktais publisku pasākumu telpās norises maksimālais ilgums;

4.3. nodrošināma telpas virsmu dezinficēšana un veicami citi piesardzības pasākumi (vēdināmas telpas, u.c.).

5. Papildus 4.punktā minētajam tiesas telpās redzamā vietā izvietojama informācija par piesardzības pasākumiem:

5.1. brīdinājums, ka tiesas telpās nedrīkst atrasties personas, kurām noteikta pašizolācija, mājas karantīna vai stingrā izolācija vai kurām ir elpošanas ceļu infekcijas pazīmes;

5.2. brīdinājums par distances ievērošanu, maksimālo personu skaitu un pulcēšanās ilgumu;

5.3. aicinājums būt sociāli atbildīgiem un ievērot higiēnas prasības (roku higiēna, u.c.).

6. Plānojot tiesas sēdes klātienē ilgumu, ņemams vērā Ministru kabineta noteiktais maksimālais publiska pasākuma telpās ilgums. Izņēmuma gadījumā, ja ir neatliekama nepieciešamība lietas izskatīšanu turpināt tajā pašā dienā un ja tam ir piekrituši lietas dalībnieki, tiesas sēdi var turpināt pēc atbilstoša pārtraukuma, kura laikā nodrošina tiesas zāles vēdināšanu un virsmu dezinfekciju.

7. Ja, piedaloties mutvārdu sēdē klātienē, lietas dalībnieks vai cita persona, kurai tiek dots vārds sēdes laikā, lieto mutes un deguna aizsegu vai sejas masku, tiesas sēžu sekretārs pastiprināti seko līdz sēdes audioieraksta skaņas kvalitātei. Nepieciešamības gadījumā (ja dzirdamība ir slikta un to nevar uzlabot, piemēram, palielinot mikrofona jūtību vai lūdzot runāt skaļāk) veicama tiesas sēdes rakstiska protokolēšana, attiecīgi dodot iespēju lietas dalībniekiem iepazīties ar sēdes protokolu un iesniegt piezīmes pie tā.

8. Tiesas priekšsēdētājs pārrauga tiesas ēkā vienlaikus plānoto tiesas sēžu skaitu, to norises laikus un iesaistīto personu skaitu, pārliecinoties par iespēju nodrošināt Ministru kabineta noteiktos ierobežojumus attiecībā uz pulcēšanos iekštelpās (tajā skaitā novēršot drūzmēšanos tiesas gaiteņos vai tiesas vestibilā).

9. Plašsaziņas līdzekļu pārstāvji un klausītāji, kas attiecīgi Tiesu administrācijas tiesu iestāžu sabiedrisko attiecību speciālistam vai tiesas sēžu sekretāram pieteikuši savu dalību atklātā tiesas sēdē klātienē, var tikt ielaisti tiesas zālē, ja ir iespējams nodrošināt Ministru kabineta noteiktos ierobežojumus attiecībā uz pulcēšanos iekštelpās.

10. Ja atklāta tiesas sēde plānota attālināti, tad plašsaziņas līdzekļu pārstāvjiem un klausītājiem, kas attiecīgi Tiesu administrācijas tiesu iestāžu sabiedrisko attiecību speciālistam vai tiesas sēžu sekretāram pieteikuši savu dalību, Tiesu administrācijas tiesu iestāžu sabiedrisko attiecību speciālists vai tiesas sēžu sekretārs nosūta informāciju par iespēju vērot tiesas sēdes norisi, ja tehniski ir iespējams nodrošināt šo personu piedalīšanos procesā attālināti. Tiesas sēžu sekretārs uzrauga, ka tiesas sēdē attālināti piedalās tikai tiesas sastāvs, lietas dalībnieki un pieteiktie tiesas sēdes klausītāji vai plašsaziņas līdzekļu pārstāvji. Ja tiek konstatētas nepiederošas personas, par to nekavējoties informē tiesnesi.

11. Tiesu administrācija pēc tiesas priekšsēdētāja pieprasījuma iespēju robežās nodrošina nepieciešamos individuālos aizsarglīdzekļus un dezinfekcijas līdzekļus, kā arī organizē tiesas telpu uzkopšanu atbilstoši plānotajai tiesas sēžu norisei un telpu noslogojumam un pievēršot īpašu uzmanību virsmām un priekšmetiem, ar kuriem cilvēki bieži saskaras (piemēram, durvju rokturi, galdu virsmas, krēslu roku balsti, utt.).

12. Tiesas priekšsēdētājs nodrošina iespēju visā tiesas darba laikā sazināties ar tiesu pa tālruni un e-pastu, kā arī nodrošina tiesas darba nepārtrauktību.

13. Tiesu kancelejas ārkārtējās situācijas laikā pamatā nepieņem un neizsniedz dokumentus privātpersonām klātienē (tajā skaitā zemesgrāmatu jautājumos). Tiesas dokumenti tiek paziņoti, izmantojot pastu (izvēloties vienkāršu pasta sūtījumu, ja likums neapredz citādi), e-pastu vai tiešsaistes sistēmu (likumā noteiktajos gadījumos).

14. Tiesu administrācija nodrošina, ka dokumentus var iesniegt arī, atstājot īpašā pastkastē pie tiesas (dokumentu atstāšanas punktā). Atkarībā no dokumentu plūsmas, tiesas priekšsēdētājs nosaka laikus, kuros pasta kaste (dokumentu atstāšanas punkts) tiek iztukšota (piemēram, divreiz dienā līdz pl.12.00 un līdz pl.17.00) un izvieto attiecīgu paziņojumu pie pasta kastes (dokumentu atstāšanas vietas.

15. Ja nepieciešams kontakts ar tiesas apmeklētāju vai lietas dalībnieku (tajā skaitā advokātu vai prokuroru) klātienē, tiesas darbinieks no personas pieprasa rakstisku apliecinājumu (pielikums), ka personai nav noteikta pašizolācija, mājas karantīna vai stingrā izolācija.

16. Tiesas darbinieks var atteikties no kontakta ar personu, kura atsakās sniegt 15.punktā minēto apliecinājumu vai kurai ir acīmredzami elpošanas ceļu saslimšanas simptomi. Par minēto nekavējoties informē tiesas priekšsēdētāju un šādai personai tiesas pakalpojumi klātienē netiek nodrošināti.

17. Klātienē tiesas darbinieks nepieciešamās darbības veic ātri un profesionāli, ievērojot drošu distanci un citus piesardzības pasākumus atbilstoši Slimību profilakses un kontroles centra ieteikumiem. Ja nav iespējams nodrošināt Ministru kabineta noteikto fizisko distanci (piemēram, tiesas kancelejā) var tikt izveidota pagaidu barjera starp apmeklētāju un darbinieku (piemēram, izveidota pagaidu stikla vai plastikāta siena, izmantoti plastikāta vizieri darbiniekiem vai izmantotas sejas maskas darbiniekam un apmeklētājam).

18. Ārkārtējās situācijas laikā, tiesas priekšsēdētājs var noteikt personas, kuras, ja iespējams, veic darbu attālināti. Īpaši nodrošināma to personu, kas ir uzskatāma par COVID-19 riska grupu (personas, kas vecākas par 60 gadiem vai personas ar hroniskām saslimšanām) aizsardzība, nodrošinot vai radot iespēju veikt darbu attālināti vai pārskatot darba pienākumus vai samazinot klātienes kontaktu ar apkārtējiem.

19. Tiesnesis un tiesas darbinieks nekavējoties informē tiesas priekšsēdētāju un Tiesu administrāciju, ja viņš, persona, ar kuru viņam ir kopēja mājsaimniecība, vai cita tuva kontaktpersona ir inficēta ar COVID-19.

20. Nav pieļaujams, ka darba vietā atrodas tiesas darbinieks vai tiesnesis ar akūtas elpceļu infekcijas slimības pazīmēm vai ja viņam noteikta pašizolācija, mājas karantīna vai stingrā izolācija.

21. Tiesnesis un tiesas darbinieks, kuram ir bērns vecumā līdz 7 gadiem un kuram sakarā ar izglītības procesa organizēšanu attālināti nav iespēju nodrošināt bērna atstāšanu pieaugušas vai personas, ne jaunākas par 13 gadiem, uzraudzībā, vai citu ar ārkārtējo situāciju saistītu piesardzības pasākumu dēļ nav iespējams apmeklēt darbu, darba procesa organizatoriskos jautājumus saskaņo ar tiesas priekšsēdētāju un informē Tiesu administrāciju.

22. Ja, pamatojoties uz ārkārtējo situāciju, noteikts attālināts darbs, tiesnesis un tiesas darbinieks apņemas nodrošināt uzturēšanos savā dzīvesvietā un īstenot amata funkciju izpildi (vai uzdoto uzdevumu izpildi) tiesas darba laika ietvaros, kā arī nodrošina, ka ir pieejams saziņai kā ierasts visā tiesas darba laikā pa e-pastu, tālruni, kā arī, ja nepieciešams, video konferences režīmā.

Ministru prezidenta biedrs,

tieslietu ministrs J.Bordāns

Ilgaža 67036814

Inita.Ilgaza@tm.gov.lv